# TOINEN PAASTONAJAN SUNNUNTAI

Toisen paastonajan sunnuntain nimi tulee päivän psalmin (Ps. 25) pyynnöstä ”muista minua”, *reminiscere*. Usko ja rukous liittyvät siihen.

Päivän evankeliumeissa Jeesus kohtaa pahojen henkien vaivaamia ihmisiä ja vanhakirkollinen kastekysymys ”luovutko perkeleestä ja hänen teoistaan?” liittyy siihen. Parantaessaan Jeesus antaa synnit anteeksi ja karkottaa pahan.

Monet tämän pyhäpäivän tekstit puhuvat parantumisesta. Tämä on syytä ottaa sillä tavalla vakavasti, että myös esirukouksessa muistetaan tavallista laajemmin niitä, jotka ovat sairaana. Etukäteen voidaan ilmoittaa seurakuntalaisille, että tänä sunnuntaina messussa rukoillaan sairaiden puolesta.

## Liturgiasta

### Johdantosanat

Johdantosanoissa voi suoraan viitata päivän psalmiin, jossa sanotaan:

*Herra, sinä olet laupias, muista minua.*

*Älä muista nuoruuteni syntejä, älä pahoja tekojani (*Ps. 25)

Johdantosanat toimivat myös johdantona synnintunnustusrukoukseen.

### Rukous symbolisen toiminnan yhteydessä

Ks. [Kevenevä kuorma – paastonajan symbolitoimintaa ja rukouksia](http://sakasti.evl.fi/sakasti.nsf/0/CBA9E55228600A51C22580DC002A0632/%24FILE/paastonajan_symbolitoimintaa_ja_rukouksia.doc) [[1]](#footnote-1)

 Sinun puoleesi, Herra, minä käännyn.
Jumalani, sinun apuusi minä luotan.
Sinä et halua meidän kärsimystämme
vaan teet kärsimyksestä työkalusi.
Ole rinnallamme, kuule rukouksemme.

### Uskontunnustus

Uskontunnustuksen ajaksi kaikki ottavat toisiaan kädestä merkkinä siitä, että usko on kirkon yhteinen usko. Se on usko, johon meidät on liitetty kasteen kautta osaksi Kristuksen ruumista, ja että me saamme kasvaa uskossa yhdessä toisten kanssa. Kasvaminen tapahtuu meissä kussakin omaan tahtiin, samalla kun me annamme toisillemme tukea.

## Virsiehdotus

932 Oi ihmeellistä armoa (ks. myös saarnaideat)

## Saarnaideoita

Saarnan otsikoiden alla on muutama kohta, joista voit valita ne, mitkä haluat.

### Missä usko sijaitsee?

* Päässä: uskonoppi
* Sydämessä: rakkautta Jumalaan ja lähimmäisiä kohtaan
* Käsissä: uskon seuraukset, teot

### Usko kristityn elämässä

Mitä usko on? Kolme eri näkökulmaa.

* Usko
* Toivo
* Rakkaus

### Jos tunnen olevani tappiolla

* Minun uskoni Jumalaan ja Jumalan usko minuun
* Lapsenusko, nuoren usko ja aikuisen usko
* Usko joka tekee minusta vahvan, usko joka tekee minusta heikon
* Usko ja luottamus

### Taisteleva usko

* Usko joutuu joskus kamppailemaan, jotta se eläisi, säilyisi.
* Uskova ihminen kamppailee myös oikeudenmukaisuuden ja uskon voiton puolesta.
* Taisteleva, peräänantamaton usko ja Jeesuksen etsiminen

### Epäilyksen taistelu

* Epäily liittyy uskoon. Siellä missä on ajattelua, on myös epäilyä.
* Epäileminen on sen etsimistä, mikä on totta. Epäillessä ihminen tutkii uskoa.
* Epäily on uskon työtä vaikeiden ja kivuliaiden kysymysten äärellä.
* Epäilijälle on paikka myös seurakunnassa. Epäilijä saattaa kysyä vaikeita kysymyksiä, joilla hän rakentaa seurakuntaa.

### Draama: Onko minulla uskoa?

Osana saarnaa voi olla lyhyt draama, jossa päähenkilö ei tiedä onko hänellä uskoa ja mistä tai miten hän voisi löytää Jumalan. Päähenkilö seisoo kuorissa ja puhuu tästä asiasta. Hänen takanaan seisoo puoliympyrässä viisi henkilöä, jotka menevät kukin vuorollaan päähenkilön luo auttamaan häntä. Jokaiselle heistä päähenkilö esittää kysymyksen: ”Mistä löydän Jumalan?” Eri vastaukset tuovat esiin eri näkökulmia siitä, mistä Jumalan voi löytää:

1. Etsi Jumalaa omassa sisimmässäsi
2. Etsi Jumalaa luonnossa
3. Etsi Jumalaa ehtoollisessa
4. Etsi Jumalaa Raamatusta
5. Ei sinun tarvitse etsiä. Jumala etsii sinua.

Alussa nämä viisi henkilöä ovat päähenkilöstä pienen etäisyyden päässä. Kun he ovat vastanneet kysymyksiin, palaavat he paikolleen. Lopuksi kaikki yhdessä tulevat keskellä päähenkilön luo, panevat kätensä hänen päänsä päälle ja sanovat kukin omalla vuorollaan:

* Älä pelkää
* Jumala ei irrota otettaan sinusta
* Odota Jumalaa
* Jumala rakastaa sinua
* Jumala ei hylkää sinua.

Draaman jälkeen voidaan laulaa virsi 932 *Oi ihmeellistä armoa*. Osana saarnaa voidaan myös pyytää seurakuntalaisia keskustelemaan draamasta parin minuutin ajan.

## Esirukouksia

Ks. [Paastonajan esirukouksia ja ohjeita esirukouksiin](http://sakasti.evl.fi/sakasti.nsf/0/CBA9E55228600A51C22580DC002A0632/%24FILE/paastonajan_esirukouksia_uusi.doc) [[2]](#footnote-2)

**Esirukouksen välilauseena** voi käyttää joko pyhäpäivän antifonia

 Herra, sinä olet laupias,
muista minua,
osoita ikiaikaista hyvyyttäsi (Ps. 25: 6)

TAI psalmijaetta 25:1

 Sinun puoleesi, Herra, minä käännyn.
Jumalani, sinun apuusi minä luotan.

## Keskustelukysymyksiä kirkkokahville tai jumalanpalvelusryhmälle

Paastonaikana seurakuntalaisia voi haastaa keskustelemaan kirkkovuoden ajankohdasta. Näitä kysymyksiä voi käyttää johdattelemaan messun valmistelua tai kirkkokahveilla pöydissä keskustelun herättämiseksi.

* Millaisia taisteluita olet käynyt pahaa vastaan elämäsi aikana?
* Milloin olet kokenut, että Jumala on auttanut sinua?
* Miten uskosi on kasvanut ja muuttunut?
1. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-1)
2. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-2)